चैटजीपीटी के नुकसान करने की क्षमता की अमेरिका में जांच शुरू
अमेरिका की नियामक एजेंसी फेडरल ट्रेड कमीशन ने चैटबॉट चैटजीपीटी बनाने वाली आर्टिफिशियल इंटेलिजेंस कंपनी ओपन एआई की जांच शुरू कर दी है। एजेंसी जांच करेगी कि क्या चैटबॉट ने डेटा जुटाकर और लोगों की गलत जानकारी का प्रकाशन करके कंज्यूमरों को नुकसान पहुंचाया है।
अमेरिका की नियामक एजेंसी फेडरल ट्रेड कमीशन ने चैटबॉट चैटजीपीटी बनाने वाली आर्टिफिशियल इंटेलिजेंस कंपनी ओपन एआई की जांच शुरू कर दी है। एजेंसी जांच करेगी कि क्या चैटबॉट ने डेटा जुटाकर और लोगों की गलत जानकारी का प्रकाशन करके कंज्यूमरों को नुकसान पहुंचाया है। सैनफ्रांसिस्को की कंपनी को पिछले सप्ताह भेजे गए बीस पेज के पत्र में एजेंसी ने कहा कि वह ओपन एआई की सिक्योरिटी प्रक्रियाओं पर भी गौर कर रही है।
जांच पूरी होने में कई माह लगेंगे। अभी स्पष्ट नहीं है कि एजेंसी ओपन एआई के खिलाफ क्या कार्रवाई करती है।
एफटीसी ने ओपन एआई से दर्जनों सवाल पूछे हैं। इनमें शामिल है कि कंपनी कैसे अपने एआई मॉडलों को ट्रेन करती है और पर्सनल डेटा का क्या करती है।
यह भी देखा जाएगा कि क्या ओपन एआई कंज्यूमरों को हानि पहुंचाने वाले नाजायज और गोपनीय प्राइवेसी या डेटा सिक्योरिटी तरीके अपनाती है।
एफटीसी की जांच ने प्रमुख एआई कंपनियों में शामिल ओपन एआई के सामने नियंत्रण का पहला खतरा पैदा किया है। इससे संकेत मिलते हैं कि लोगों, कारोबारों और सरकारों द्वारा एआई प्रोडक्ट का उपयोग बढ़ाने के चलते टेक्नोलॉजी पर कड़ी नजर रखी जाएगी। ओपन एआई के चीफ सैम आल्टमैन ने गुरुवार को ट्वीट किया कि हम कानून का पालन करेंगे। ओपन एआई टेक्नोलॉजी का सुरक्षित होना जरूरी है।
जांच से ओपन एआई को चैटजीपीटी बनाने का तरीका और डेटा के स्रोतों की जानकारी देने के लिए विवश किया जा सकता है।
हालांकि, ओपन एआई पहले ऐसी जानकारी बताती रही है लेकिन उसने अभी हाल में यह नहीं बताया है कि एआई सिस्टमों के लिए डेटा कहां से आया है और चैटजीपीटी बनाने में कितने डेटा का इस्तेमाल हुआ है। शायद वह प्रतिद्वंद्वियों द्वारा कॉपी किए जाने की आशंका से चुप है।
महत्वपूर्ण डेटा पर नजर
गुरुवार को एफटीसी की चीफ लीना खान ने अमेरिकी संसद की न्यायिक कमेटी की सुनवाई में कहा कि चैटजीपीटी और कुछ अन्य सेवाओं के पास डेटा का विशाल खजाना है। यह किसी को नहीं मालूम कि इन कंपनियों के पास किस तरह का डेटा पहुंच रहा है। लोगों का संवेदनशील डेटा लिए जाने की खबरें सामने आई हैं।
© The New York Times
सेसिला कांग, केड मेट्ज